**Risto Antero Pietilä** (2. syyskuuta 1980 – 14. elokuuta 2020) oli suomalainen liikemies ja Bitcoin-vaikuttaja. Pietilä kuoli auto-onnettomuudessa elokuussa 2020.

Nuori yrittäjä
--------------

Pietilä kunnostautui lukioaikana MAOL:n järjestämissä päässälaskukilpailuissa. Hän kirjoitti ylioppilaaksi Hämeenlinnan lyseon lukiosta vuonna 1999 ja voitti kansallisen Lukion kemiakilpailun samana vuonna. Pietilä aloitti opiskelut Espoon Otaniemessä syksyllä 2000 ja perusti siellä vuonna 2002 nykyisin Otava-konserniin kuuluvan Jamera Networks -kirjakauppaketjun yhdessä kahden opiskelutoverinsa kanssa. Jamera Networksin idea oli kierrättää vanhat kirjat uusiokäyttöön ostamalla hyväkuntoisia käytettyjä oppikirjoja uudelleen myytäväksi.

Joidenkin opiskelukavereiden mielestä Pietilä edusti lähes pakkomielteisyyteen asti juuri sitä jopa haitallista menestyskuvaa, joka tuotantotalouden opiskelijoista maalattiin.

Muita satunnaisia bisneksiään varten Risto perusti vuonna 2003 Melkisedek Oyn joka pyöritti mm. Autopooli-toimintaa, joka vuokrasi vanhoja autoja selvästi normaaleita autovuokraamoita halvemmalla hinnalla. Asiakkaat olivat lähinnä Otaniemen teekkareita.

Hopeasijoittaja
---------------

Irtauduttuaan kirjakaupasta Pietilä kiinnostui sijoitushopeasta. Pietilä perusti Hopea.fi-kaupankäyntisivuston sekä virolaisen Silverbank-nimellä kulkevan hopeaan sijoittavan sijoitusyhtiön. Yhtiö joutui kuitenkin Finanssivalvonnan hampaisiin käyttämänsä nimen johdosta.

Bitcoin-vaikuttaja
------------------

Pietilä kiinnostui Bitcoin-virtuaalivaluutasta vuonna 2012 ja oli aktiivinen sijoittaja, vaikuttaja ja keinottelija. Pietilä arvioi vuonna 2014 Bitcoin-varallisuutensa noin 10 000 bitcoinin arvoiseksi. Risto Pietilän kuolinpesän verotettava pääomatulo vuonna 2021 oli 13,36 miljoonaa euroa.

Mallan kartano
--------------

Bitcoin-tuotoillaan Pietilä osti Viron Länsi-Virumaalla sijaitsevan Mallan kartanon. Pietilän aikomuksena oli remontoida kartano hotellitasoiseksi Bitcoin-kongressikeskukseksi. Kartanon päärakennus paloi 7. syyskuuta 2018.

Teokset
-------

* Pakarinen, Olli & Pietilä, Risto: *Sijoitushopea Suomessa 2010*. Hopea.fi, 2009. ISSN 1798-548X.
* Risto Pietilä: *Money System Gone Insane: How to Benefit from the Rise of Digital Currencies in The Coming Financial Crisis*, s. 98. Omakustanne, 2020. ISBN 979-8617621763. (englanniksi)

Lähteet
-------

1. ↑  Linja-Aho, Vesa: Kuolleita: Risto Pietilä.  *Skeptikko*, 2021, nro 1, s. 48. ISSN 0786-1356. Artikkelin verkkoversio.
2. 1 2 3  HS Visio | 20 vuotta sitten heidän piti pelastaa Suomi. HS Visio selvitti, missä Otaniemen tähtitehtaan kasvatit ovat nyt. *Helsingin Sanomat*.  9.3.2021. Viitattu 9.3.2021.
3. ↑  Pietilä, Risto: Suomen päässälaskuinstituutin esittely  28.1.2012. matematiikkakilpailut.fi. Viitattu 9.12.2020.
4. ↑  Pietiläinen, Tuomo: Finanssivalvoja tutkii Silverbankin toimintaa  7.9.2010. Helsingin Sanomat. Viitattu 12.9.2020.
5. ↑  Rämö, Aurora & Peura, Otto: Luomiskertomus  31.1.2014. Ylioppilaslehti. Viitattu 12.9.2020.
6. ↑  HS Verokone: Bitcoin-vaikuttaja Risto Pietilän kuolinpesä  9.11.2022. Helsingin Sanomat. Viitattu 11.11.2022.
7. ↑  Kunnas, Kaja: Risto Pietilä esittelee bitcoin-kartanoaan Virossa  1.6.2014. Ruutu.fi. Viitattu 12.9.2020.
8. ↑  Ngo, Diana: Finnish investor plans to turn Estonian castle into a bitcoin center  1.9.2014. Cointelegraph.com. Viitattu 12.9.2020.
9. ↑  Kunnas, Kaja: Suomalaisyrittäjän "bitcoin-linna" tuhoutui.  *Helsingin Sanomat*, 9.9.2018, s. A 24. Artikkelin verkkoversio. Viitattu 12.9.2020.